Kauno pal. arkivyskupo Jurgio Matulaičio bažnyčia

**Kauno palaimintojo arkivyskupo Jurgio Matulaičio bažnyčia** (arba ***Eigulių bažnyčia***) – katalikų bažnyčia, esanti Kaune, Eiguliuose, ties P. Lukšio ir S. Žukausko gatvių sankirta, prie Kalniečių parko vakarinio pakraščio. Kol bažnyčia nebaigta, tikintieji į pamaldas renkasi tiek naujoje bažnyčioje, tiek šalia esančioje Švč. Mergelės Marijos Nekaltojo Prasidėjimo vargdienių seserims priklausančioje Pal. Jurgio Matulaičio namų koplyčioje Žeimenos g. 6. Ten pat laikinai įsikūrusi ir raštinė, parapijos namai. Greta veikia šarvojimo salė.

Atlaidai:
* Pal. arkivyskupo Jurgio Matulaičio: sausio 27 d. (keliama į artimiausią sekmadienį).
* Dievo Gailestingumo: antrasis Velykų sekmadienis.
* Švč. Mergelės Marijos Ėmimo į Dangų (Žolinės): rugpjūčio 15 d.

## Istorija

Kauno pal. Jurgio Matulaičio parapija įkurta Kauno arkivyskupo Sigito Tamkevičiaus 1996 m. spalio 10 d. dekretu. Bažnyčia pavadinta palaimintojo arkivyskupo Jurgio Matulaičio (1871–1927) vardu. Pirmuoju naujai įkurtos parapijos klebonu buvo paskirtas mons. Kazimieras Senkus. Nuo 1997 m. gegužės 1 d. parapijos klebonu paskirtas kun. Virginijus Pabrinkis, nuo 2013 m. rugsėjo 9 d. – kun. Dainius Lukonaitis.

2018 m. bažnyčios šventoriuje palaidotas pirmasis parapijos klebonas mons. Kazimieras Senkus.

## Bažnyčios statyba

Bažnyčios projekto autoriai – arch. Rymantas Zimkus, konstr. Algis Kazlauskas. Statinio erdvės aukštis yra kintantis. Ji užima vieno aukšto navos dalį ir dviejų aukštų kitų patalpų ir koplyčios dalį. Navos didžiausias aukštis yra altorinėje dalyje ir yra 15,25 m. Prieangio ir tarnybinių patalpų 1 a. aukštis 3,25 m. Koplyčios aukštis sužemintas, įrengiant perdangą ir nedidelį balkoną.

Projekto įgyvendinimas vykdomas keliais etapais:
* **I–II etapai**: Pastato techninis projektas, pamatų ir konstrukcijų darbo projektas ir sumontuoti pamatai.
* **III etapas**: Išmūrytos sienos.
* **IV etapas**: Stogo konstrukcijų montavimas, dangos įrengimas (3 etapai).
* **V etapas**: grindų betonavimas, langų ir durų montavimas.
* **VI etapas**: Vidaus ir išorės apdaila, aplinkos sutvarkymas.
* **VII etapas**: Varpinės statyba.

Bažnyčios statybos darbai prasidėjo 2001 m. gegužę, bažnyčios pamatą pašventino Kauno arkivyskupas Sigitas Tamkevičius. 2008 m. gegužę buvo atnaujinta bažnyčios statyba. Iki 2008 m. gruodžio iškilo bažnyčios sienos, o 2009 m. pavasarį pradėtas dengti stogas. Po stogo uždengimo 2010 m. kiti bažnyčios statybos darbai keleriems metams sustojo. Į parapiją atėjus naujam klebonui, darbai pajudėjo. 2013 m. lapkritį buvo suorganizuota talka, kurios metu parapijiečiai savanoriai iškirto vešėjusius krūmokšnius, tvarkė statybvietės aplinką.

2014 m. Velykas parapijos bendruomenė pirmą kartą šventė naujojoje bažnyčioje. Išliejus betonines grindis, bažnyčia sekmadieniais naudojama Eucharistijos šventimui. 2014 m. gegužės 9 d. 80 jaunuolių priėmė Sutvirtinimo sakramentą. 2015 m. atlikti vidaus mūrijimo darbai, pavasarį talkos metu sutvarkyta aplinka, vasarą pradėti geoterminio šildymo parengimo darbai. Rudenį baigtas įrengti geoterminis šildymas, toliau vyko vidaus darbai. 2016 m. birželį pradėti bažnyčios išorės šiltinimo darbai. Rugpjūčio mėn. vyko bažnyčios fasado apdaila ir aplinkos gerbūvio tvarkymas. Apšvietimo tinklo prie bažnyčios įrengimo darbai. 2019 m. duomenimis, buvo tvarkomas interjeras. Varpinė nepastatyta.

## Galerija

Marijos Nekalto Prasidėjimo vargdienių seserų pal. Jurgio Matulaičio namai.JPG|Vargdienių seserų vienuolijos namai Žeimenos g. 6
Jurgis matulaitis.jpg|Pusapskritis statinys – Pal. J. Matulaičio namų koplyčia
Palaim. Jurgio Matulaičio bažnyčia (statoma).JPG|Statoma bažnyčia, 2013 m. gruodis (nuo S. Žukausko g.)
Pal. Jurgio Matulaičio bažnyčia (statoma).JPG ‎|Nuo koplyčios pusės (nuo Žeimenos g.)
Kaunas, Eigulių bažnyčia.JPG|Bažnyčios priekis, 2019 m.
Matulaičio bažnyčia, profilis, Kaunas.JPG|Tolumoje – Eigulių daugiaaukščiai
Kauno Eigulių bažnyčia, viduje.JPG|Šoninė, sužeminta bažnyčios erdvės dalis


## Šaltiniai

## Nuorodos

* 
* Arkivyskupijos informacija